I foråret afviste det "røde" flertal i byrådet at sælge dele af Dokk1, fordi man mente, at kommunen selv skulle anvende de for meget opførte kvadratmeter om 10-15 år. Men nu ændrer borgmesteren kurs igen og vil alligevel godt sælge dele af Dokk1.

Annonce

AARHUS: Tre år efter Økonomi- og Indenrigsministeriet krævede af Aarhus Kommune, at den lovliggør Dokk1, gør borgmesterens afdeling nu endelig klar til at følge kravet. Det sker efter endnu en vending i sagen. Trods en byrådsbeslutning i maj i år om at man vil overtage de udlejede arealer i Dokk1 til kommunale formål om 10-15 år, foreslår borgmester Jacob Bundsgaard (S) nu byrådet, at kommunen alligevel sælger dem. Sagen var på magistratens bord mandag, men som en lukket sag, som der derfor ikke er dokumenter på endnu. Men borgmester Jacob Bundsgaard bekræfter, at han foreslår, at kommunen udbyder "en ejerlejlighed" i Dokk1. Det er et rent teknisk udtryk for et erhvervslejemål og har altså ikke noget med beboelse at gøre. Ifølge en tids- og procesplan for sagen, som Århus Stiftstidende har fået aktindsigt i, er planen, at byrådet på sit møde 28. november skal tage stilling til et salg, og at man kan sende et udbud af sted 4. februar 2019, hvorefter man forventer at kunne finde en køber inden 1. maj 2019.

- Når vi fremsender et forslag om at sælge et areal, er det for at imødekomme ministeriets krav om en lovliggørelse af Dokk1, bekræfter borgmester Jacob Bundsgaard (S). Foto: Jens Thaysen

Annonce

Hemmeligt areal

Borgmesteren vil endnu ikke afsløre, om det er samtlige 10.000 kvadratmeter, der er for meget opført, som skal sendes i udbud eller mere eller mindre. - Forslaget skal behandles i byrådet, så jeg kan ikke sige mere om arealets størrelse, siger Jacob Bundsgaard. Ifølge avisens aktindsigt er dette spørgsmål heller ikke afklaret endeligt endnu. Det beror på en nærmere forhandling mellem kommunen og ministeriet, hvor mange kvadratmeter, der skal sælges. Ifølge en vurdering fra ejendomsmæglerfirmaet Colliers fra september 2017 vil de 5.800 kvadratmeter hvor firmaerne DLA Piper og Trifork bor til leje kunne indebringe 135 millioner kroner. Baseret på den kvadratmeterpris og forudsat at man kan få samme pris for resten af de 10.000 kvadratmeter vil de samlet kunne sælges for anslået over 230 millioner kroner.

Århus Stiftstidende har i mere end fem år skrevet om den ulovlige opførsel af Dokk1.

Annonce

Smart men ulovligt

Hvis det lykkes kommunen og ministeriet at blive enige inden byrådsmødet 28. november om omfanget af salget vil fem års debat om det ulovligt opførte Dokk1 kunne få en afslutning. Århus Stiftstidende skrev allerede i marts 2013 - for mere end fem år siden - at Dokk1 var under ulovlig opførelse, fordi kommunen byggede 10.000 kvadratmeter mere, end man selv havde brug for. De ekstra kvadratmeter skulle udlejes for at medfinansiere byggeriet. Smart sagde man i byrådet. Men krystalklart ulovligt, lød det fra flere juridiske eksperter i avisen i 2013. "Der er efter min opfattelse ikke noget at komme efter," sagde borgmester Jacob Bundsgaard i 2013. Men det var der i allerhøjeste grad. Økonomi- og Indenrigsministeriet gik på baggrund af omtalen ind i spørgsmålet og i september 2015 konkluderede ministeriet i en 28-siders gennemgang af sagen, at de ekstra 10.000 kvadratmeter var ulovligt opførte og i strid med kommunalfuldmagten, fordi der ikke var et konkret kommunalt formål med de ekstra kvadratmeter.

Annonce

To måder til lovliggørelse

Ministeriet krævede, at Aarhus Kommune lovliggjorde Dokk1. Det kunne enten ske ved at sælge de overskydende kvadratmeter til erhvervsformål eller ved selv at tage dem i anvendelse. Ifølge et svar fra kommunen i marts i år til byrådsmedlem Gert Bjerregaard (V), har det kostet mellem 210 og 230 milioner kroner at opføre de ekstra 10.000 kvadratmeter, som kommunen først havde meget svært ved at finde lejere til og siden lejede ud til blandt andet et stort advokatfirma. Kommunen lejede i alt 6.500 kvadratmeter ud i januar 2017 til to firmaer på 10 og 15 års kontrakter. Men man vægrede sig derefter ved et salg. Men i efteråret 2017 meddelte kommunen ministeriet, at nu gik man i gang med at forberede et salg. Samme efterår besluttede forligspartierne bag budgettet for 2018, at man skulle sende niveau 3 i udbud.

Annonce

Ny kurs igen-igen